রাজবাড়ী : বালিয়াকান্দিতে মেয়ের মৃত্যুসংবাদ শুনে ঘটনাস্থলে যাওয়ার পথে সড়ক দুর্ঘটনায় মায়ের মৃত্যু হয়েছে। ছেলে হাসপাতালে মৃত্যুর সঙ্গে লড়ছেন। জানা গেছে, পাংশার মোক্তার হোসেন মুকুলের স্ত্রী কামরুন নাহার (৪৫) গত সোমবার সকালে বৈদ্যুতিক তারে জড়িয়ে মারা যান। এ খবর শুনে কামরুন নাহারের মা বালিয়াকান্দির নবাবপুর ইউনিয়নের দক্ষিণবাড়ী (শীতলদাহ) গ্রামের মৃত আব্দুল কাদের মিয়ার স্ত্রী রওশনারা বেগম (৬৫) ও তাঁর ছেলে রাশেদ মিয়া (৩০) মোটরসাইকেলযোগে রওনা হন। তাঁরা কালুখালীর মাজবাড়ী এলাকায় পৌঁছালে অন্য একটি মোটরসাইকেলের সঙ্গে মুখোমুখি সংঘর্ষ হয়। এতে মা-ছেলে দুজনই মারাত্মক আহত হন। তাঁদের উদ্ধার করে ফরিদপুর মেডিক্যাল কলেজ হাসপাতালে নেওয়া হয়। পরে রাতেই তাঁদের ঢাকা মেডিক্যাল কলেজ হাসপাতালে পাঠানো হয়। সেখানে চিকিৎসাধীন অবস্থায় মধ্যরাতে রওশনারা বেগম মারা যান।